Chris Dodd

Christopher John «Chris» Dodd (født 27. mai 1944 i Willimantic i Connecticut) er en amerikansk lobbyist og tidligere demokratisk politiker. Han var medlem av Representantenes hus for Connecticuts 2. distrikt 1975–1981 og senator fra Connecticut 1981–2011. Fra 2011 er han administrerende direktør og sjeflobbyist i Motion Picture Association of America (MPAA).

Chris Dodd har irsk-amerikansk bakgrunn, og er katolikk. Hans foreldre var senator Thomas J. Dodd og Grace Murphy Dodd. Hans bror, Thomas J. Dodd jr., er professor emeritus ved School of Foreign Service ved Georgetown University, og har vært amerikansk ambassadør til Uruguay og Costa Rica under president Bill Clinton.

Chris Dodd begynte på den jesuittdrevne gutteskolen Georgetown Preparatory School i Bethesda i Maryland, og fortsatte ved Providence College, der han fikk bachelorgrad i engelsk litteratur i 1966. Etter to år i Fredskorpset i Den dominikanske republikk begynte han ved University of Louisville, og fullførte sin kandidatutdannelse i rettsvitenskap i 1972. Året etter fikk han advokatbevilling, og åpnet privatpraksis i New London i Connecticut. Han giftet seg i 1970 med Susan Mooney, men de ble skilt i 1982. Dodd giftet seg i 1999 med Jackie Marie Clegg, som han har to døtre med, og er også gudfar til Christy Carlson Romano.

Dodd var medlem av Representantenes hus for Connecticuts 2. distrikt 1975–1981 og Senatet 1981–2011, og hadde etterhvert en fremskutt posisjon i Det demokratiske parti. Han stilte som kandidat i Det demokratiske partis primærvalg foran presidentvalget i 2008. Dodd trakk seg den 3. januar 2008 etter sitt dårlige resultat under primærvalget i Iowa, der han vant oppslutning fra under én prosent av nominasjonskretsene. Dodd kunngjorde den 5. januar 2010 at han ikke stilte til gjenvalg til Kongressen samme år.

 Referanser 

 Eksterne lenker 


Kategori:Senatorer fra Connecticut
Kategori:Kongressrepresentanter fra Connecticut
Kategori:Demokratiske presidentkandidater fra USA 2008
Kategori:Advokater fra USA
Kategori:Personer fra USA av irsk opphav
Kategori:Personer fra Windham County i Connecticut
Kategori:Personer fra Bethesda
Kategori:Fødsler i 1944